PROEN บวกแรง 7% ย้ำเป้ารายได้ปีนี้โต 20% พร้อมลุยผุดศูนย์ข้อมูล OTT Data Center แห่งใหม่
PROEN บวกแรง 7% ย้ำเป้ารายได้ปีนี้โต 20% พร้อมลุยผุดศูนย์ข้อมูล OTT Data Center แห่งใหม่ คาดเปิดให้บริการและสร้างรายได้ในไตรมาส 3/66 เผยลูกค้าจองใช้บริการแน่น 50% 
PROEN บวกแรง 7% ย้ำเป้ารายได้ปีนี้โต 20% พร้อมลุยผุดศูนย์ข้อมูล OTT Data Center แห่งใหม่
30 ส.ค. 2565

ผู้สื่อข่าวรายงานว่า วันนี้(30 ส.ค.65) ว่า บริษัท โปรเอ็น คอร์ป จำกัด (มหาชน) หรือ PROEN ณ เวลา 11:00 น. อยู่ที่ระดับ 7.20 บาท  0.45 บาท หรือ 6.67% ราคาสูงสุด 7.35 บาท ราคาต่ำสุด 6.70 บาท ด้วยมูลค่าซื้อขาย 52.97 ล้านบาท

โดยก่อนหน้านายกิตติพันธ์ ศรีบัวเอี่ยม ประธานเจ้าหน้าที่บริหาร PROEN เปิดเผยว่า ปัจจุบันความคืบหน้าของศูนย์ข้อมูล OTT Data Center แห่งใหม่ ที่ ถนนศรีนครินทร์ พื้นที่อาคาร 5 ชั้น กว่า 10,000 ตารางเมตร (ตร.ม.) ที่มีศักยภาพรองรับเครื่อง Server ได้ไม่น้อยกว่า 1,000 Rack และได้สิทธิ์รับการส่งเสริมการลงทุน (BOI) ล่าสุด ได้รับใบอนุญาตในการดำเนินการแล้วเมื่อวันที่ 9 ส.ค. 2565 และเมื่อวันที่ 10 ส.ค. 2565 ได้เริ่มลงเสาเข็มแล้ว
ทั้งนี้บริษัทอยู่ระหว่างจัดหาผู้รับเหมาหลักในการก่อสร้างอาคาร OTT Data Center มูลค่าประมาณ 200 ล้านบาท ส่วนอุปกรณ์ต่าง ๆ อยู่ระหว่างการพิจารณางบลงทุน โดยเบื้องต้นได้กำหนดเปิดให้บริการ และจะสร้างรายได้เข้ามาเสริมพอร์ตในไตรมาส 3/2566
ขณะที่ปัจจุบันบริษัทมีฐานลูกค้ารายใหม่ระดับโลกติดต่อเข้ามาใช้บริการ OTT Data Center แล้ว 20% และจะมีการย้าย หรือขยายการบริการจากฐานลูกค้าเดิมที่ CAT Telecom ไปบางส่วน ดังนั้นคาดว่าในระยะแรกที่เปิดให้บริการน่าจะมีฐานลูกค้าเข้ามาใช้บริการมากถึง 50% ของเครื่อง Server ทั้งหมด
“การย้ายฐานบางส่วนจาก CAT Telecom ไปยัง OTT Data Center จะช่วยให้บริษัทประหยัดต้นทุนค่าไฟฟ้าลง 50% จาก 120 ล้านบาทต่อปี อ้างอิงต้นทุนค่าไฟฟ้าจาก 7-8 บาทต่อหน่วย เหลือ 3.75 บาทต่อหน่วย บวกกับการได้สิทธิ BOI จะช่วยให้มีความสามารถในการแข่งขันได้มากกว่าคู่แข่ง พร้อมมีแนวคิดที่จะนำ OTT Data Center เข้ากองทรัสต์ในปี 2566 เพื่อระดมทุนมาใช้ในการขยายธุรกิจ เพราะมีต้นทุนน้อยกว่าการระดมทุนแบบอื่น”
สำหรับ ณ เดือน มิ.ย. 2565 บริษัทมีงานในมือรอรับรู้รายได้ (Backlog) รวม 677.43 ล้านบาท แบ่งเป็น ธุรกิจ ICT &amp; Tech (Sales of goods )  179.14 ล้านบาท ธุรกิจ ICT &amp; Tech (Recurring Income)  134.21 ล้านบาท และธุรกิจโทรคมนาคมก่อสร้าง/โครงการ  364.07 ล้านบาท ที่จะทยอยรับรู้รายได้ภายในปีนี้ 519.57 ล้านบาท และที่เหลือ 157.86 ล้านบาท จะทยอยรับรู้รายได้ในปี 2566 นอกจากนี้ ในด้านธุรกิจโทรคมนาคมก่อสร้าง/โครงการ ปัจจุบันอยู่ระหว่างการประมูลงาน มูลค่ารวม 1,200 ล้านบาท คาดว่าจะได้งาน 50% ของมูลค่าทั้งหมด
ขณะที่ล่าสุดบริษัทได้ลงนามบันทึกข้อตกลงความร่วมมือ (MOU) เพื่อให้บริการ SPDPA Cloud Service ซึ่งเป็นผลิตภัณฑ์ใหม่ ที่มีระบบบริหารจัดการข้อมูล PDPA Platform พร้อมเปิดตัวระบบบริหารจัดการ พ.ร.บ.คุ้มครองข้อมูลส่วนบุคคล พ.ศ.2562 สำหรับองค์กรในรูปแบบ Software as a Service (SaaS) ครั้งแรกในประเทศไทย
ดังนั้นบริษัทยังคงเป้ารายได้ปี 2565 เติบโต 20% เมื่อเทียบกับปีก่อนที่มีรายได้รวม 1,061.6 ล้านบาท และมีกำไรสุทธิ 29.16 ล้านบาท ซึ่งในช่วง 6 เดือนแรกมีรายได้กว่า 818.7 ล้านบาท และมีกำไรสุทธิ 29 ล้านบาท เทียบเท่ากับปี 2564 นอกจากนี้อยู่ระหว่างการเจรจาเข้าควบรวมหรือซื้อกิจการ (M&amp;A) เกี่ยวกับบริษัทเทคโนโลยี เพิ่มเติม 3-4 ราย และจะทยอยเห็นความชัดเจนในครึ่งปีหลัง และปี 2566 ส่วนการเจรจาควบรวมบริษัท เดอะ ไวรเล็ซ อิโนเวชั่น จำกัด (TWI) ในสัดส่วน 99.96% คาดว่าจะเข้าซื้อกิจการแล้วเสร็จภายในไตรมาส 3/2565 มูลค่าไม่เกิน 100 ล้านบาท